ཞོགས་པ་སྔ་བོ་ཉི་རྩེ་དགོན་པའི་ནང་རྒྱབ་པའི་དུས་རང་ཤག་ཏུ་སོང་སྟེ།ཉེན་རྟོག་པ་རྣམས་ང་རང་བཙལ་རུ་ཡོང་ཡོད་མེད་ལ་ཞིབ་བལྟ་བྱས་ཀྱང་ཡོང་མེད་པ་གསལ་བོར་ཤེས་ཐུབ།དེ་ནས་ཅང་མ་འགོར་བར་དེང་སང་དགའ་བྱང་ཀླུ་འབུམ་དུ་བཞུགས་པའི་དགེ་ལྷ་རམས་པ་དགེ་བཤེས་ཆོས་གྲགས་ལགས་ངའི་སར་འོང་སྟེ།འདས་པོ་སྤྱང་སྐྱའི་དགེ་འདུན་རྒྱལ་མཚན་དང་དཔལ་བཟང་གཉིས་འཛིན་བཟུང་བྱས་བའི་གནས་ཚུལ་ཙམ་གསུངས་ཏེ།གང་ཞིག་ཏུ་ཁྲིད་ཡོད་མེད་ལ་བལྟ་རུ་འགྲོ་གལ་སྲིད་ཤེས་ཚེ།ཁོང་གཉིས་ལ་ཟ་མ་དང་དགུན་དུས་ཀྱི་གོན་ཆས་སྣོན་མ་ཞིག་སྤྲོད་དགོས་རྒྱུ་རེད་ཟེར།དེ་མིན་ལུས་ལ་གང་ཞིག་མནབས་ཡོད་པ་དེ་ལས་ཅི་ཡང་ཁྱེར་ཐུབ་མེད་པས།ངེད་གཉིས་ཁུལ་ཐོག་གི་ཆོས་ལུགས་ཅུའུ་ལས་ཁུང་ལ་འདྲི་རུ་ཕྱིན་དུས།ཆོས་ལུགས་ཅུའུ་ཡི་ལས་བྱེད་སངས་རྒྱས་མཛུབ་གདུམ་ཟེར་བའི་བོད་རིགས་རྒད་པོ་གཟུགས་རིང་སྟོབས་ཆེན་ཞིག་ཡོད་པ་དེར་གནས་ཚུལ་རྣམས་བཤད་དུས།ཁོ་རང་འཚབ་འཚུབ་ཞིག་ཏུ་གྱུར་ཏེ།ང་ཚོའི་ལས་ཁུང་གིས་མ་ཤེས་བར་འཛིན་བཟུང་བྱེད་ཆོག་གི་མ་རེད་ཟེར།ཁྱེད་རང་གཉིས་ཕྱིར་དགོན་པའི་ནང་སོང་དང་ངས་བརྩད་གཅོད་གཏོང་གི་ཡིན་ཟེར།སངས་རྒྱས་མཛུབ་གདུམ་ནི་རེབ་གོང་གི་ཤ་སྦྲང་གི་ཡིན་ལ།རྒྱ་ནག་གི་ལས་བྱེད་མང་པོ་ཡོད་ས་ནས་དགོན་པའི་གྲྭ་བ་ཚོ་བཀའ་ཀྱོན་གཏོང་མཁན་ཞིག་ཡིན་པས།དགོན་པའི་གྲྭ་བ་ཚོས་ཁོ་རང་ལ་སྡིག་དམོད་བྱེད་ས་ཞིག་ཡིན་མོད།འོན་ཀྱང་ཁོ་རང་གི་སེམས་གཏིང་ནས་གུང་ཁྲན་ཏང་ལ་ཡིད་ཆེས་མེད་པའི་མི་ཞིག་ཡིན་པ་རྗེས་ནས་ངས་གསལ་བོར་ཤེས་སོང་།